Europa-Parlamentets beslutning

af 5. maj 2010

med bemærkningerne, der er en integrerende del af afgørelsen om decharge for gennemførelsen af budgettet for Det Europæiske Agentur for Søfartssikkerhed for regnskabsåret 2008

EUROPA-PARLAMENTET,

der henviser til det endelige årsregnskab for Det Europæiske Agentur for Søfartssikkerhed for regnskabsåret 2008,

der henviser til Revisionsrettens beretning om årsregnskabet for Det Europæiske Agentur for Søfartssikkerhed for regnskabsåret 2008 med agenturets svar [1],

der henviser til Rådets henstilling af 16. februar 2010 (5827/2010 — C7-0061/2010),

der henviser til EF-traktatens artikel 276 og artikel 319 i traktaten om Den Europæiske Unions funktionsmåde,

der henviser til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget [2], særlig artikel 185,

der henviser til Europa-Parlamentets og Rådets forordning (EF) nr. 1406/2002 af 27. juni 2002 om oprettelse af et europæisk agentur for søfartssikkerhed [3], særlig artikel 19,

der henviser til Kommissionens forordning (EF, Euratom) nr. 2343/2002 af 19. november 2002 om rammefinansforordning for de organer, der er omhandlet i artikel 185 i forordning (EF, Euratom) nr. 1605/2002 [4], særlig artikel 94,

der henviser til forretningsordenens artikel 77 og bilag VI,

der henviser til betænkning fra Budgetkontroludvalget og udtalelse fra Transport- og Turismeudvalget (A7-0081/2010),

A. der henviser til, at Revisionsretten fastslår, at den har fået rimelig sikkerhed for, at årsregnskabet for regnskabsåret 2008 er rigtigt, og at de underliggende transaktioner er lovlige og formelt rigtige,

B. der henviser til, at Europa-Parlamentet den 23. april 2009 meddelte decharge til Det Europæiske Søfartssikkerhedsagenturs administrerende direktør for gennemførelsen af agenturets budget for regnskabsåret 2007 [5] og i beslutningen med bemærkningerne til afgørelsen om decharge bl.a.:

- konstaterede, at Revisionsretten havde bemærket, at der var foretaget 32 bevillingsoverførsler i 2007 og noterede sig Revisionsrettens kritik af det høje antal overførsler

- bemærkede, at Revisionsretten, som det også var tilfældet i 2006, på ny havde fastslået, at der blev indgået retlige forpligtelser inden de tilsvarende budgetforpligtelser var indgået

- opfordrede agenturet til at sørge for, at dets ansættelsesprocedurer er gennemsigtige og ikke-diskriminerende, navnlig ved at sikre personaleudvalgets deltagelse,

Præstationer

1. er skuffet over, at agenturet ikke har udarbejdet et flerårigt arbejdsprogram, og at dets årlige arbejdsprogram ikke var kædet sammen med forpligtelsesbudgettet; understreger, hvor vigtigt det er, at agenturet anvender SMART-mål og RACER-indikatorer i programmeringen for at kunne evaluere gennemførelsen; noterer sig imidlertid agenturets svar, hvori det forsikrer at have forbedret sit arbejdsprogram for 2009 ved at fastsætte målsætninger og etablere nøgleresultatindikatorer og forbedre planlægningen; anmoder derfor agenturet om hurtigst muligt at fremlægge denne strategi for Parlamentet; opfordrer endvidere agenturet til at overveje at lade et Gantt-diagram indgå i programmeringen af de operationelle aktiviteter, så det hurtigt kan fastslås, hvor lang tid den enkelte medarbejder har brugt på et projekt, og en resultatorienteret tilgang fremmes;

2. opfordrer agenturet til i en oversigt, der vedføjes næste beretning fra Revisionsretten, at foretage en sammenligning mellem de tiltag, der er blevet gennemført i det regnskabsår, der er under dechargebehandling, og de tiltag, der er gennemført i det forudgående regnskabsår, således at dechargemyndigheden bedre kan vurdere agenturets præstationer fra år til år;

Budgetmæssig og økonomisk forvaltning

3. glæder sig over, at Revisionsretten fastslog, at agenturets regnskab for 2008 var korrekt, og at de underliggende transaktioner som helhed betragtet var lovlige og formelt rigtige;

4. konstaterer, at agenturet modtog 44300000 EUR i forpligtelsesbevillinger og 46890000 EUR i betalingsbevillinger fra Unionens budget for 2008;

5. er bekymret over, at Revisionsretten endnu en gang har bemærket et højt antal bevillingsoverførsler i 2008 (52 i 2008 og 32 i 2007); noterer sig agenturets svar, hvoraf det fremgår at overførslerne til administrative udgifter er begrænset til perioden 2008/2009 på grund af agenturets flytning til den endelige kontorbygning; er navnlig foruroliget over, at der fra juni til november 2008 blev overført over 2000000 EUR fra personaleudgifter til budgetposter under administrative udgifter, hvilket gjorde det muligt at øge de bevillinger, der skulle fremføres til 2009, og reducere det beløb, der skulle betales tilbage til Kommissionen; tager imidlertid agenturets svar til efterretning, hvorefter det fortsat vil bestræbe sig på at forbedre sin planlægning og overvågning og hermed begrænse antallet af budgetændringer;

6. bemærker, at Revisionsretten, som det også var tilfældet i 2006 og 2007, på ny har fastslået, at der blev indgået retlige forpligtelser, før de tilsvarende budgetforpligtelser var indgået; opfordrer derfor agenturet til at optrappe sin uddannelses- og kommunikationsindsats med henblik på at undgå denne situation fremover; anmoder endvidere om, at der i agenturets årlige aktivitetsrapport for 2009 redegøres for foranstaltninger, der træffes i denne forbindelse;

7. tager til efterretning, at der i regnskabsåret 2008 blev bogført et renteprovenu på 519598,10 EUR hos agenturet, hvoraf 472251,18 allerede er blevet tilbagebetalt til Generaldirektoratet for Energi og Transport, og de resterende 47346,92 EUR er blevet bogført som passiv periodeafgrænsningspost; konkluderer på baggrund af årsregnskabet og renteprovenuets størrelse, at agenturet i lange perioder har rådet over en enorm høj likviditetsbeholdning; tager med glæde til efterretning, at agenturets likviditetssaldo pr. 31. december 2008 kun beløb sig til 3610677,41 EUR; anmoder Kommissionen om at undersøge, hvilke muligheder der er for at sikre, at der i fuldt omfang anvendes en behovsorienteret likviditetsstyring i overensstemmelse med artikel 15, stk. 5, i forordning (EF, Euratom) nr. 2343/2002, og hvilke strukturelle ændringer der er nødvendige for at sikre, at agenturets likviditetsbeholdning holdes så lav som muligt på lang sigt;

Intern revision og menneskelige ressourcer

8. medgiver, at agenturet ved udgangen af 2008 har gennemført 25 ud af den interne revisionstjenestes 32 henstillinger siden 2006; bemærker, at de henstillinger, som betragtes som "meget vigtige" vedrører: vedtagelsen af gennemførelsesbestemmelser til tjenestemandsvedtægten for så vidt angår ansættelse af midlertidig ansatte ifølge vedtægten, kontrolmekanismerne i udvælgelsesproceduren for at sikre større åbenhed og klarhed og sikre ligebehandling af ansøgerne, udvikling af en karriereplanlægningsstrategi (herunder uddannelse, coaching og vejledning) samt bedre forvaltning af menneskelige ressourcer;

9. henviser vedrørende øvrige bemærkninger, der ledsager dechargeafgørelsen, og som er af horisontal karakter, til sin beslutning af 5. maj 2010 [6] om præstationer, økonomisk forvaltning og kontrol med agenturer.

[1] EUT C 304 af 15.12.2009, s. 55.

[2] EFT L 248 af 16.9.2002, s. 1.

[3] EFT L 208 af 5.8.2002, s. 1.

[4] EFT L 357 af 31.12.2002, s. 72.

[5] EUT L 255 af 26.9.2009, s. 172.

[6] Vedtagne tekster, P7_TA(2010)0139. Se side 241 i denne EUT.

--------------------------------------------------